טבח המיסיונרים הגרמנים על ידי היפנים בים ביסמרק

טבח המיסיונרים הגרמנים על ידי היפנים בים ביסמרק התרחש ב-18 במרץ 1943, במהלך מלחמת העולם השנייה. כ-60 מיסיונרים קתולים ופרוטסטנטים גרמנים שפעלו בגינאה החדשה, נאסרו והועלו על סיפון משחתת יפנית. הם הוצאו להורג בלב ים וגופותיהם הושלכו מן הסיפון. הטבח התרחש אף על פי שהגרמנים היו אזרחים של מדינה בעלת ברית של יפן וכן היו מוגנים ברובם על ידי הכס הקדוש, שהיה מדינה נייטרלית במלחמה.

רקע
200px|ממוזער|שמאל|הבישוף יוזף לורקס
ב־1884 הוקמה בגינאה החדשה מושבה של הקיסרות הגרמנית. במלחמת העולם הראשונה נכבשה המושבה על ידי אוסטרליה, ולאחר המלחמה הוקמה בטריטוריה מנדט של חבר הלאומים.

משלחת של אנשי דת גרמנים התקיימה בעיר וייווק בגינאה החדשה אף בטרם נמסרה לשליטת אוסטרליה. אנשיה עסקו בהמרת אנשי השבטים המקומיים לנצרות ובשיפור שירותי הבריאות שעמדו לרשותם. בעת שפלשו היפנים לגינאה החדשה באפריל 1942 עמד בראש המשלחת הבישוף יוזף לורקס .

אנשי הצבא היפנים לא הבחינו בין אנשי אויב וידידים וראו במיסיונרים האירופים נוכחות קולוניאלית לבנה באי ושותפים פוטנציאליים של אויביהם המערביים. הם חשדו - בחשד בדוי שנועד ככל הנראה להצדיק פעילות נגד הגרמנים - שהם יסייעו בידי אנשי צוות אוויר מערביים שהופלו וצנחו בגינאה החדשה ויספקו להם מידע מודיעיני על הכוחות היפנים. על כן, במרץ 1943 הם אסרו את אנשי המשלחת של לורקס והעבירו אותם למעצר באי קאירירו (Kairiru).

כ-40 המיסיונרים הגרמנים, גברים ונשים, הועלו על סיפון המשחתת היפנית אקיקאזה . מפקדה היה לוטננט קומנדר צורוקיצ'י סאבה. המשחתת עגנה באי מנוס  כדי להעלות על סיפונה 20 מיסיונרים פרוטסטנטים נוספים (אשר חיל המצב היפני הקטן באי התייחס אליהם בהגינות). לאחר מכן הפליגה בים ביסמרק. סאבה התייחס לאזרחים שעל סיפונו כראוי וסיפק להם מגורים, מזון וטיפול רפואי.

מיד לאחר שהועלו המיסיונרים הגרמנים על סיפון המשחתת החלו השלטונות היפניים להרוס את כל העדות הפיזית לעבודתם רבת השנים. חיילים נשלחו למטעי המיסיון, השמידו אותם ושרפו את הכנסיות, המרפאות והבתים והרגו את המקומיים שעברו המרה לנצרות.

הטבח
ב-18 במרץ, בעת שהמשחתת עגנה בסמוך לעיר קאוויאנג , הגיעה אליה סירה ומסרה מעטפה חתומה שהועברה לידיו של מפקד המשחתת. המעטפה הכילה פקודה מאת מפקדת הצי השמיני להוציא להורג את כל האזרחים הגרמנים.

המשחתת הפליגה ואז כינס סאבה את קציניו והקריא להם את הפקודה. הוא היה בעליל מזועזע ממנה, אך קבע שיש למלא אותה כלשונה.

ההכנות לטבח כללו העברה של האזרחים לקדמת הספינה. לאחר מכן גודר הסיפון האחורי של המשחתת בסדינים, כדי שהמתרחש עליו יהיה סמוי מן העין. על הסיפון הוקם פיגום עץ בצורת האות ח', חבלים חוברו אליו ותחתיו נפרשה מחצלת. ראשונים הומתו הגברים. הם הובלו אחד אחד אל הפיגום כשעיניהם מכוסות, החבלים נקשרו אל פרקי ידיהם ומלחים משכו בהם עד שהנידונים אולצו לעמוד בתנוחת צליבה. אז הוגברה פעולת מנועי המשחתת ובו זמנית ירו בנידונים מספר רובאים וקצין עם מקלע והמיתו אותם, כשקול המנועים מסווה את רעש היריות. גופות הנרצחים הושלכו לים. לאחר שהומתו הגברים בא תור הנשים, שנרצחו באותו אופן. שני ילדים מקומיים קטנים שהיו עם הנשים הושלכו לים בעודם בחיים. טבח כל אנשי הקבוצה ארך כ-3 שעות. לאחר שהסתיימו הרציחות השליך צוות המשחתת את הפיגום ואת המחצלת הספוגה בדם לים וניקה את הסיפון ביסודיות. כל אנשי הספינה אולצו להישבע לשמור את האירועים בסוד באיום של עונש חמור. מפקד המשחתת ערך טקס דתי לזכר הנרצחים.

הספינה המשיכה בדרכה ועגנה ברבאול שבארכיפלג ביסמרק בערב ה-18 במרץ.

לאחר הטבח
רצח הגרמנים בגינאה החדשה לא היה המקרה היחיד של רצח מערביים על ידי היפנים בגינאה החדשה. מסמכים רבים שעסקו ברציחות אלו הושמדו במכוון על ידי היפנים כדי להעלימם.

המשחתת אקיקאזה נפגעה מטורפדו בנובמבר 1944 מול חופי האי לוזון שבפיליפינים. רבים מאנשי הצוות שהשתתפו בטבח כולל המפקד סאבה נספו.

לאחר שהאוסטרלים השתלטו מחדש על גינאה החדשה, הם החלו לחקור את רצח שבוייהם, ואז גם החל לצוף מידע על גורל הגרמנים, שנעלמו מן האי. מפקד הכוח היפני בקאוויאנג נחקר והעיד כי הגרמנים הועברו בספינת מטען אל רבאול והגיעו שמה בשלום, וכי לא ידוע לו על גורלם לאחר מכן. בהיעדר מידע סותר לעדותו הוא שוחרר ושב ליפן ב-1946. בהמשך, בסוף 1946 ותחילת 1947, נחקרו אנשי צוות של המשחתת אקיקאזה. בתחילה הם דבקו בשבועת הסודיות שלהם לגבי הטבח, אך בהמשך נשברו ותיארו אותו. לאחר מכן חקרו האוסטרלים שני קצינים ממפקדי הצי היפני ה-8, שניסו להתכחש לאירוע, טענו שאין להם קשר אליו וכי המשחתת השתייכה לצי ה-11. אף על פי שעדותם נראתה חשודה, החליטו האוסטרלים לבסוף שלא להגיש נגדם כתבי אישום, שכן לא היה מדובר בקורבנות אוסטרליים ומשום שרוב האחראים הישירים לטבח כבר מתו. גם השלטונות האמריקאים לא נקטו צעדים משפטיים, קרוב לוודאי משום שהיה מדובר רק במקרה אחד מתוך מקרים רבים של פשעי מלחמה יפניים נגד אנשים מערביים שנפלו בידיהם.

רק לאחר תום המלחמה נודע בגרמניה על רצח המיסיונרים.

לקריאה נוספת
 Mark Felton, Slaughter at Sea: The Story of Japan's Naval War Crimes, Pen & Sword Maritime, 2020
קישורים חיצוניים
 The Akikaze Massacre: the Japanese Navy’s Mass Murder in the Solomon Sea, באתר History Guild
 על הטבח, בערוץ של מרק פלטון באתר יוטיוב

קטגוריה:מעשי טבח במלחמת העולם השנייה
קטגוריה:פשעי מלחמה של יפן במלחמת העולם השנייה
קטגוריה:זירת אסיה והאוקיינוס השקט במלחמת העולם השנייה
קטגוריה:מדינות הציר
קטגוריה:הצי הקיסרי היפני
קטגוריה:גינאה החדשה
קטגוריה:מיסיון
קטגוריה:מלחמת העולם השנייה: 1943